Янғын хәүефен булдырмау өсөн һағыҙҙы йылға буйында ҡайнаталар. Суйынды таба менән ябып, өстағанға ултыртып, усаҡҡа ҡуяһың. Ул ҡыҙғас, эсендә сажлап иреүсе туҙҙы уҡлау кеүегерәк йомро таяҡ менән һаҡ ҡына болғатырға. Ирегән туҙ усаҡҡа сәсрәмәһен. Суйын ныҡ ҡыҙһа, йыш болғатып торорға тура килә. Таяҡты бысратмау мөһим, сөнки ҡом-фәлән йәбешһә, һағыҙҙың сифаты юғала. Уны таҙа сепрәккә һалып тороу фарыз.